MUNGSHAWA NI A RALATA MASAT ME` N-GUN HTE LUNG WA AI ASUYA NNAN HPE WUNPAWNG KACHIN NI HPABAW GALAW SHANGUN MAYU AI KUN? (Daw II)
MUNGSHAWA NI A RALATA MASAT ME` N-GUN HTE LUNG WA AI ASUYA NNAN HPE WUNPAWNG KACHIN
NI HPABAW GALAW SHANGUN MAYU AI KUN? (Daw II)
Maji Seng Nu Pan
Hpaudaw Naw Htoi
(Kachin State Education Network)
Asuya nnan hku nna hpaji lam hte seng nna ya du hkra gara ladat sa wa na, hpaji hte seng nna shinggan kaw na shamu shamawt taw ai wuhpung wuhpawng ni hte gara hku zinlum mai na ngu ai masing n le ai. Dai majaw, tinang galaw ra ai hpe tinang baw bang nna galaw ai gaw kaja htum re ngu mu mada ai re. Masha ni gaw Aung San Su Kyi re majaw kaja wa na ngu myit mada ai raitimung, kaja ai n kaja ai ngu ai gaw shi galaw ai magam bungli kaw na she lu dawdan na re. Federal n byin shi yang, Myen Mungdan kaw simsa ai lam gara hku mung n byin na re. Federal ngu n nga yang, equality (tara rap ra ai lam) hte equity (rap ra ai tara) ngu mung nga wa na n re. Dai zawn sha, Federal Education hku sawa ra ai. Federal hpaji masa rai wa yang, tinang a ga, htunghking, lailen, laika ni hpe mai ginlen ya ai. Tinang amyu hpe sharawt ai laika hpaji masa rai ra ai. Myen ga hpe sha n-gun jaw pawm ya ai hpaji n re ai sha, tinang a wuhpung wuhpawng hte htap htuk manu ai hpe gyin shalat ra ai. Sharin laika ginhpan lakchyoi (text book) kaja ai ni rai ra na; langai hte langai respect nga wa hkra jawng kaw na nan galaw ra ai. Asuya ni hku nna mayun kumhpa sha ai lam n galaw na matu ahkyak ai. Jawng sara/ sarama lata san wa ai shaloi brang lang lailadat grai ahkyak na re. Byin ai sara/sarama ni hpe hpaji masa lam hta lu bang ra ai. Hpaji hte seng wa yang, State level hku mai galaw wara na re. Scholarship ni mai shawk hkra galaw ya ra ai. Naypyidaw kaw na gumsan magam a Gumsan Magam Scholarship sha n re ai sha, Jinghpaw Mung kaw mung, Kachin State Scholarship nga ai baw ni, Kachin Uphkang Du Scholarship nga ai hpan ni galaw yang, grau manu na re. Ndai lam ni gaw Kachin State a matu kaja ai lam rai wa na re ngu kam ai.
Nang Pu
(Htoi Gender, Civil Society Organization for Women)
Lai wa sai asuya hpe n ra ai majaw, dai asuya ni bai n lu yang rai sai ngu nna mungshawa ni myit ai majaw, USDP hpe n ra ai majaw, yawng ahkyeng hpe chyu chyu me` bang nna, NLD dang mat wa ai. Dang mat ai hta, CSO a shakut ai mung lawm ai. Hpamajaw nga yang, ndai hku dang mat ai na matu CSO law law kaw nna lai wa sai 2 ning daram kaw nna voter education ni, civic education ni, gender hte gumhpawm na lam amyu myu galaw wa ai. Dai majaw, mungmasha ni law malawng shang lawm nna me` bang lu ai lam gaw CSO ni shakut ai majaw re ngu nna lu tsun ai. Raitimung, daini du hkra CSO langai hku nna myit mada da ai daram asan apra n byin shi ai. CSO ni hpe asuya gaw shanhte hpe mara tam ai ni ngu nna sha mu taw ai. CSO ni gaw asuya hpe dinglun yu nna, shanhte kaja ai hpe kaja ai, n kaja ai hpe n kaja ai hku tsun ai hpe n hkap la ai kun ngu mu mada ai. NLD a awng padang poi hta CSO ni a shakut shaja ai lam ni hpe tsun shalawm ai lam n nga ai. Hpami rai rai, NLD gaw mungshawa ni ralata da ai re majaw, mungshawa ningsen hpe madat ra ai. Mungshawa maga tsap ai CSO ni a ningsen hpe mung madat na re ngu myit mada ai.
Ya na Hkringmang Daju gaw nanghpam manghkang hte Hpakan na sut hpaga manghkang hpe hparan galaw na nga nna adan aleng tsun shapraw wa ai hpe mu lu ai. Rai yang, gasan gaw “Nanghpam hte Hpakan a matu sha galaw na i? Anhte nta grai wa mayu sai, anhte hpe n galaw ya na i? Lai wa sai ten hta n-gu, jum, sau, shapre lu ai, ya gaw gumhpraw lap 9,000 sha lu mat ai. Gara hku matut asak hkrung na, gara kaw nga na?” ngu ai hpyen majan a majaw tsin-yam hkrum nga ai ni a nsen ni pru wa sai. Ndai gaw grassroot ni a nsen rai sai.
(Hpungdim Sai)
kac_Latn kac_Latn kac_Latn lus_Latn kac_Latn eng_Latn kac_Latn ace_Latn eng_Latn kac_Latn kac_Latn kac_Latn